Meisie (10) doodgeskiet toe bendelede op mekaar losbrand | Netwerk24
Deur Warda Meyer 09 Desember 2019 12:25
Sy is as Ayesha Kelly geïdentifiseer.
Inwoners van die gebied sê dis die Hard Livings en 28's bendes wat Mitchells Plain tans op hol jaag met hulle voortslepende turf-oorlog.
Brig. Novela Potelwa, Wes-Kaapse polisiewoordvoerder, sê lede van die polisie in Mitchell's Plain en die bende-eenheid het Sondag reageer op berigte van strydende bendes wat op mekaar geskiet het in die Tafelsig-omgewing.
"'n Tienjarige meisie is tydens die skietery doodgeskiet. Twee verdagtes is egter kort daarna vasgetrek toe die polisie van straat na straat na die verdagtes gaan soek het," het Brig. Potelwa gesê.
Volgens haar is die eerste verdagte (26) in Olifantshoek-straat in Tafelsig vasgetrek en kort daarna is 'n 21-jarige man met 'n ongelisensieerde vuurwapen ook naby die toneel betrap en in hegtenis geneem.
Potelwa sê albei verdagtes het streng bande met plaaslike bendes.
Intussen is daar 'n sterk polisieteenwoordigheid in Tafelsig, wat bestaan ??uit lede van die Mitchells Plain-polisie, lede wat deelneem aan Operation Lockdown, en lede van die bende-eenheid.
"Die lede sal in die gebied bly om wet en orde te handhaaf en sal in enige gebiede waar geweld opvlam optree," het Potelwa gesê.
Abe Isaacs, voorsitter van Mitchells Plain se gemeenskapspolisiëringsforum (GPF), het sy medelye uitgespreek met die familie van die meisie wat doodgeskiet is en gesê dit is hartverskeurend dat die voorval gebeur het terwyl die land 16 dae van aktivisme teen geweld teen vroue en kinders herdenk.
"Ons is dankbaar dat die verdagtes in hegtenis geneem is. Ons sal nou die vervolgingsproses noukeurig dophou om seker te maak dat die verdagtes die volle mag van die wet voel."
Isaacs sê hulle is keelvol dat onskuldige kinders moet boet vir bendegevegte.
"Dis die eerste week van die Desember-skoolvakansie en reeds is 'n kind se lewe kortgeknip. Mense is moeg vir die sinnelose bakleiery. Dis skoolvakansie en ons kinders is by die huis. Mense wil vrede hê om hulle feesseisoen te geniet, nie om vir koeëls te skuil nie," het hy gesê.